ၸၢမ်မွၼ်း ၸွင်ႇသူတိုၵ်ႉတွင်းႁိုဝ် ပွၵ်ႈၼိုင်ႈသူယၢမ်ႈလၢတ်ႈႁဝ်းဝႃႈ “မၢင်ပွၵ်ႈမၢင်လႂ်ၼႆႉ တေလႆႈ တမ်းဝၢင်းပႅတ်ႈ ဢၼ်ၶႂ်ႈႁဵတ်း ၶႂ်ႈပဵၼ်ၼၼ်ႉသေ လိူၵ်ႈႁဵတ်းဢၼ်ထုၵ်ႇလီႁဵတ်း ထုၵ်ႇလီပဵၼ်ၼၼ်ႉဢိူဝ်ႈ” ၼႆၼၼ်ႉ။ မိူဝ်ႈဢွၼ်တၢင်း ႁဝ်းၵေႃႈ ဢမ်ႇပွင်ႇၸႂ်ၼင်ႇၵဝ်ႇၵႂၢမ်းၶေႃႈၼႆႉ။ မိူဝ်ႈလဵဝ်တႄႉ ပွင်ႇၸႅင်ႈလႅင်းမႃးယဝ်ႉ။ ဝူင်ႈပူၼ်ႉၼႆႉ တႆးၵေႃႉ ပေႃႈမႄႈႁဝ်းမႃးလႄႇ ပႃးမႃးလုၵ်ႈယိင်းၶဝ်ၵေႃႉၼိုင်ႈ ၸိုဝ်ႈမၼ်းႁွင်ႉဝႃႈ “မူဝ်သႂ်” ၼႆဝႃႇ။ မူဝ်သႂ်ၼႆႉ ပဵၼ် မေႃယႃ၊ ပဵၼ်လုၵ်ႈယိင်း ၵေႃႉလဵဝ်။ မူဝ်သႂ်ၼႆႉ ႁၢင်ႊလီတေႉတေႉ၊ ပဵၼ်ၼၢင်းယိင်း ဢၼ်မီးၾိင်ႈယၢမ်ႈလီ၊ ဢၼ်မီးမႆႇၼႃႈ လီႁၵ်ႉႁၵ်ႉတေႉတႉ။ ပေႃးႁႂ်ႈႁဝ်းလၢတ်ႈသိုဝ်ႈသိုဝ်ႈၸိုင် မၼ်းႁၢင်ႊလီလိူဝ်သူၵွၼ်ႇဢိူဝ်ႈ ၸၢမ်မွၼ်း။ ၵူၺ်းၵႃႈ ပေႃးထၢမ်ဝႃႈ “ၸွင်ႇႁဝ်းႁၵ်ႉမၼ်း” ၼႆ သင်တေလႆႈတွပ်ႇသိုဝ်ႈသိုဝ်ႈၸိုင် တေဝႃႈ “ဢမ်ႇႁူႉ” ၼႆၵွႆးယဝ်ႉ။ ယွၼ်ႉပိူဝ်ႈသင် ဢၼ်ဝႃႈၼၼ်ႉတႄႉ ႁဝ်းၵေႃႈ ဢမ်ႇႁူႉ။